Document ID: 32003L0082

32003L0082
L 228/11
JURNALUL OFÍCIAL AL UNIUNII EUROPENE
DIRECTIVA 2003/82/CE A COMISIEI
din 11 septembrie 2003
de modificare a Directivei 91/414/CEE a Consiliului privind frazele standard care indică riscurile specifice și măsurile de protecție care trebuie luate în legătură cu produsele fitosanitare
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (1), astfel cum a fost modificată ultima dată prin Directiva 2003/81/CE (2) a Comisiei, în special articolul 16 și articolul 18 alineatul (2),
întrucât:
(1)
Directiva 67/548/CEE a Consiliului din 27 iunie 1967 privind apropierea actelor cu putere de lege și a actelor administrative referitoare la clasificarea, ambalarea și etichetarea substanțelor periculoase (3), astfel cum a fost modificată ultima dată prin Directiva 2001/59/CE a Comisiei (4) prevede că substanțele periculoase nu pot fi introduse pe piață decât dacă etichetele acestora conțin fraze standard care indică riscurile specifice (fraze R) și fraze standard care indică utilizarea în siguranță a substanței (fraze S).
(2)
Directiva 91/414/CEE prevede o autorizație pentru fiecare produs fitosanitar, acordată pe baza unei evaluări efectuate în fiecare stat membru. Directiva menționată anterior prevede, de asemenea, ca statele membre să dispună ca substanțele active să nu poată fi introduse pe piață decât dacă sunt clasificate, ambalate și etichetate în conformitate cu dispozițiile prevăzute de Directiva 67/548/CEE.
(3)
Directiva 1999/45/CE a Parlamentului European și a Consiliului din 31 mai 1999 privind apropierea actelor cu putere de lege și a actelor administrative ale statelor membre referitoare la clasificarea, ambalarea și etichetarea preparatelor periculoase (5), astfel cum a fost modificată ultima dată prin Directiva 2001/60/CE a Comisiei (6), se aplică produselor fitosanitare. Directiva 1999/45/CE prevede că dispozițiile directivei menționate anterior se aplică preparatelor care intră sub incidența Directivei 91/414/CEE începând cu 30 iulie 2004.
(4)
Directiva 91/414/CEE prevede că etichetele oricărui ambalaj pentru produse fitosanitare trebuie să îndeplinească anumite condiții, în special ca pe ambalaj să fie precizată natura riscurilor specifice pentru om, animale sau mediu, sub formă de fraze standard, alese în mod corespunzător dintre cele prevăzute de anexa IV la directiva menționată anterior. Ținând seama de faptul că respectiva anexă nu a fost încă elaborată, în anexa IV la directiva menționată anterior trebuie inclusă o listă cu frazele standard în cauză.
(5)
Directiva 91/414/CEE prevede că orice ambalaj pentru produse fitosanitare trebuie să conțină indicații privind măsurile de precauție care trebuie luate pentru protecția omului, a animalelor și a mediului, sub formă de fraze standard, alese în mod corespunzător dintre cele prevăzute de anexa V la directiva menționată anterior. Ținând seama de faptul că respectiva anexă nu a fost încă elaborată, trebuie inclusă o listă cu frazele standard în cauză în anexa V la directiva menționată anterior.
(6)
Directiva 1999/45/CE prevede că principiile generale privind clasificarea și etichetarea preparatelor se aplică în conformitate cu criteriile definite la anexa VI la Directiva 67/548/CEE. Dar criteriile prevăzute de anexa VI la Directiva 67/548/CEE, bazate pe proprietățile intrinseci ale unei substanțe, nu permit descrierea suficientă a riscurilor specifice privind utilizarea produselor fitosanitare. Prin urmare, frazele standard care indică riscurile specifice și măsurile de precauție care trebuie luate, care trebuie incluse în anexele IV și V la Directiva 91/414/CEE, trebuie să permită descrierea suficient de detaliată a riscurilor specifice privind utilizarea produselor fitosanitare și măsurile de precauție care trebuie luate.
(7)
Trebuie formulate fraze standard care să indice riscurile specifice și măsurile de precauție necesare care trebuie incluse în anexele IV și V la Directiva 91/414/CEE pe baza evaluării substanței sau substanțelor active din produsele respective, efectuată de către statele membre în conformitate cu dispozițiile directivei menționate anterior. Prin urmare, după includerea unei substanțe active în anexa I la Directiva 91/414/CEE, statelor membre trebuie să li se acorde un termen limită rezonabil pentru a putea revizui autorizațiile acordate și pentru a pune în aplicare dispozițiile prevăzute de anexele IV și V la respectiva directivă înainte de acordarea autorizațiilor.
(8)
Frazele armonizate reprezintă temeiul instrucțiunilor specifice și complementare privind utilizarea, prevăzute la articolul 16 alineatul (1) literele (k)-(n).
(9)
De asemenea, trebuie prevăzut un cadru armonizat pentru clasificarea și etichetarea produselor fitosanitare cu conținut de substanțe active microbiene.
(10)
Măsurile prevăzute de prezenta directivă sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DIRECTIVĂ:
Articolul 1
Anexele IV și V la Directiva 91/414/CEE se completează cu textele prevăzute de anexele I și II la prezenta directivă.
Articolul 2
Statele membre pun în aplicare actele cu putere de lege și actele administrative necesare aducerii la îndeplinire a articolului 1 din prezenta directivă până la 30 iulie 2004. Statele membre informează de îndată Comisia cu privire la aceasta.
Atunci când statele membre adoptă aceste dispoziții, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
Articolul 3
Statele membre revizuiesc autorizația acordată pentru fiecare produs fitosanitar cu conținut exclusiv de substanțe active enumerate la anexa III la prezenta directivă.
Statele membre pun în aplicare dispozițiile de la anexele IV și V la Directiva 91/414/CEE pentru fiecare dintre substanțele active enumerate la anexa III la prezenta directivă până la data prevăzută în programul menționat în respectiva anexă.
În cazul în care produsele fitosanitare conțin mai multe substanțe active pentru care se aplică date diferite de punere în aplicare, se va lua în considerare data cea mai depărtată.
Articolul 4
Prezenta directivă se adresează statelor membre.
Adoptată la Bruxelles, 11 septembrie 2003.

Labels: 0
3
6